DA Den Europæiske Unions Tidende L 202/34

KOMMISSIONENS GENNEMFØRELSESFORORDNING (EU) Nr. 780/2011

af 4. august 2011

om fravigelse af forordning (EF) nr. 1122/2009 og forordning (EU) nr. 65/2011 for så vidt angår nedsættelse af støttebeløb på grund af forsinket indgivelse af enkeltansøgninger for det portugisiske fastland for 2011

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1698/2005 af 20. september 2005 om støtte til udvikling af landdistrikter fra Den Europæiske Landbrugsfond for Udvikling af Landdistrikter (ELFUL) (1), særlig artikel 91,

under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (2), særlig artikel 142, litra c), og

ud fra følgende betragtninger:

(1) I artikel 23, stk. 1, i Kommissionens forordning (EF) nr. 1122/2009 af 30. november 2009 om gennemførelsesbestemmelser til Rådets forordning (EF) nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning (EF) nr. 1234/2007 for så vidt angår krydsoverensstemmelse inden for rammerne af støtteordningen for vin (3) er der fastsat bestemmelser om de nedsættelser, der skal anvendes i tilfælde af forsinket indgivelse af støtteansøgninger, og de dokumenter, kontrakter og erklæringer, som retten til støtte forudsætter.

(2) Ifølge artikel 8, stk. 3, i Kommissionens forordning (EU) nr. 65/2011 af 27. januar 2011 om gennemførelsesbestemmelser til Rådets forordning (EF) nr. 1698/2005 for så vidt angår anvendelsen af kontrolprocedurer og krydsoverensstemmelse i forbindelse med foranstaltninger til støtte for udviklingen af landdistrikterne (4) anvendes artikel 22 og 23 i forordning (EF) nr. 1122/2009 med de fornødne tilpasninger på betalingsanmodninger efter afsnit I i del II i forordning (EU) nr. 65/2011.

(3) Portugal har gennemført en ordning med enkeltstøtteansøgninger, der i henhold til artikel 19, stk. 3, i forordning (EF) nr. 73/2009 omfatter flere støtteordninger. Ansøgninger for enkeltbetalingsordningen efter afsnit III i forordning (EF) nr. 73/2009, ansøgninger om moderfår- og gedepræmier efter artikel 35 i Kommissionens forordning (EF) nr. 1121/2009 af 29. oktober 2009 om gennemførelsesbestemmelser til forordning (EF) nr. 73/2009 for så vidt angår de ordninger for støtte til landbrugere, som er omhandlet i forordningens afsnit IV og V (5), og visse ansøgninger om støtte, der ydes efter forordning (EF) nr. 1698/2005, er således omfattet af enkeltansøgninger.

(4) I henhold til artikel 11, stk. 2, i forordning (EF) nr. 1122/2009 og artikel 8, stk. 1, i forordning (EU) nr. 65/2011 har Portugal fastsat den 15. maj i ansøgningsåret som sidste frist for indgivelse af enkeltansøgninger for 2011. Hvad angår enkeltansøgninger, der inkluderer ansøgninger om moderfår- og gedepræmien, har Portugal i henhold til artikel 35, stk. 2, i forordning (EF) nr. 1121/2009 fastsat den 30. april i ansøgningsåret som sidste frist for indgivelse af ansøgninger om moderfår- og gedepræmier for 2011.

(5) I henhold til artikel 22 i forordning (EF) nr. 1122/2009 anses fristen, hvis sidste frist for indgivelse af støtteansøgninger eller bilag, kontrakter eller erklæringer i henhold til afsnit II i del II i forordning (EF) nr. 1122/2009 falder på en helligdag, en lørdag eller søndag, for at udløbe den førstfølgende arbejdsdag. Heraf følger, at sidste frist for enkeltansøgninger i 2011 er den 16. maj 2011, som er den førstfølgende arbejdsdag efter den 15. maj 2011. Hvad mere specifikt angår enkeltansøgninger, der inkluderer ansøgninger om moderfår- og gedepræmien, er sidste frist for indgivelse af ansøgninger den 2. maj 2011, der er den førstfølgende arbejdsdag efter den 30. april 2011.

(6) Efter artikel 6 i forordning (EF) nr. 1122/2009 skal medlemsstaterne sørge for, at landbrugsparceller identificeres på pålidelig vis, og at enkeltansøgningen ledsages af dokumenter, der identificerer parcellerne, så kontrolsystemet kan gennemføres.

(7) Med henblik på at afhjælpe de mangler vedrørende identifikationen af landbrugsparceller, der med regelmæssige mellemrum blev konstateret tidligere, har Portugal iværksat en handlingsplan sammen med Kommissionen. Denne forpligtelse omfatter navnlig en ajourføring af landbrugsparcelidentifikationssystemet (LPIS) i Portugal.

(8) I forbindelse med gennemførelsen af disse forpligtelser har Portugal øget sin administrative kapacitet til at modtage støtteansøgninger og har for 2010 fremrykket første dato for modtagelse af støtteansøgninger til den 1. februar 2011.

(9) Ekstraordinære omstændigheder har dog gjort sig gældende for Portugals behandling af enkeltansøgningerne for 2011, for så vidt angår det portugisiske fastland. Som følge af en forsinket færdigbehandling af den fotofortolkning af 1 800 000 parceller, som gennemføres af en ekstern kontrahent, var det ikke muligt at ajourføre LPIS inden for den planlagte tidsfrist. Landbrugerne modtog således først de ajourførte oplysninger om deres parceller fra den 21. februar 2011.

(10) Under hensyn til den eksisterende tekniske kapacitet i Portugal, der allerede var blevet udvidet med henblik på handlingsplanens gennemførelse, har denne situation påvirket ansøgernes muligheder for at indgive enkeltstøtteansøgninger for det portugisiske fastland inden for de frister, der er fastsat i artikel 11, stk. 2, i forordning (EF) nr. 1122/2009 og artikel 35, stk. 2, i forordning (EF) nr. 1121/2009.

(11) Disse vanskeligheder forværres af, at ansøgningsproceduren i Portugal er særligt tidskrævende, fordi landbrugerne omhyggeligt skal kontrollere ændringerne af referenceparcelgrænserne efter ajourføringen af LPIS. Det er derfor særlig vanskeligt at overholde fristerne 16. maj 2011 og 2. maj 2011 som følge af handlingsplanens generelle kontekst og de af Portugal indgåede forpligtelser til at forbedre det integrerede forvaltnings- og kontrolsystem.

(12) De nedsættelser, der er omhandlet i forordning (EF) nr. 1122/2009, bør derfor ikke anvendes på grund af den forsinkede indgivelse af enkeltansøgninger for de landbrugere, der oprettede deres enkeltansøgninger for det portugisiske fastland i det elektroniske ansøgningssystem senest den 16. maj 2011, eller for så vidt angår moderfår- og gedepræmien, senest den 2. maj 2011, og som afsluttede og indgav deres ansøgninger senest 14 kalenderdage efter henholdsvis den 16. maj 2011 og den 2. maj 2011.

(13) Uanset artikel 8, stk. 3, i forordning (EU) nr. 65/2011 bør der, for så vidt angår betalingsanmodninger for det portugisiske fastland efter afsnit I i del II i forordning (EU) nr. 65/2011, tilsvarende heller ikke anvendes nedsættelser på grund af forsinket indgivelse af enkeltansøgninger, der blev oprettet i det elektroniske ansøgningssystem senest den 16. maj 2011 og afsluttet og indgivet senest 14 kalenderdage efter den 16. maj 2011.

(14) Da de foreslåede afvigelser omfatter enkeltansøgninger for støtteåret 2011, bør forordningen anvendes med tilbagevirkende kraft.

(15) Foranstaltningerne i denne forordning er i overensstemmelse med udtalelse fra Komitéen for Udvikling af Landdistrikterne og Forvaltningskomitéen for Direkte Betalinger —

VEDTAGET DENNE FORORDNING:

Artikel 1

1. Uanset artikel 23, stk. 1, i forordning (EF) nr. 1122/2009 anvendes der for ansøgningsåret 2011 ingen nedsættelser på grund af forsinket indgivelse af enkeltansøgninger for de landbrugere, der oprettede deres enkeltansøgninger for det portugisiske fastland i det elektroniske ansøgningssystem senest den 16. maj 2011, og som afsluttede og indgav deres ansøgninger senest 14 kalenderdage efter den 16. maj 2011.

2. Uanset artikel 23, stk. 1, i forordning (EF) nr. 1122/2009 anvendes der, hvis enkeltansøgninger for 2011 omfatter en ansøgning om moderfår- og gedepræmier, ingen nedsættelser på grund af forsinket indgivelse af enkeltansøgninger med henblik til nævnte præmie for de landbrugere, der oprettede deres enkeltansøgninger for det portugisiske fastland i det elektroniske ansøgningssystem senest den 2. maj 2011, og som afsluttede og indgav deres ansøgninger senest 14 kalenderdage efter den 2. maj 2011.

Artikel 2

Uanset artikel 8, stk. 3, i forordning (EU) nr. 65/2011 anvendes der for ansøgningsåret 2011 ingen nedsættelser som fastsat i artikel 23, stk. 1, i forordning (EF) nr. 1122/2009 med hensyn til betalingsanmodninger for det portugisiske fastland efter afsnit I i del II i forordning (EU) nr. 65/2011 på grund af forsinket indgivelse af enkeltansøgninger, hvis disse ansøgninger blev oprettet i det elektroniske ansøgningssystem senest den 16. maj 2011 og afsluttet og indgivet senest 14 kalenderdage efter den 16. maj 2011.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2011.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 4. august 2011. På Kommissionens vegne José Manuel BARROSO Formand

(1) EUT L 277 af 21.10.2005, s. 1.

(2) EUT L 30 af 31.1.2009, s. 16.

(3) EUT L 316 af 2.12.2009, s. 65.

(4) EUT L 25 af 28.1.2011, s. 8.

(5) EUT L 316 af 2.12.2009, s. 27.